**Uporaba kombiniranega učenja pri študentih s posebnimi potrebami**

Kombinirani pristop je lahko koristen za študente s posebnimi potrebami, saj jim omogoča oba načina študija – osebni stik s predavatelji in študijskimi kolegi na fakulteti kot tudi samostojno delo doma, da predelajo in usvojijo snov v svojem tempu.

Izzivi pri samostojnem delu

**Pomoč pri samostojnem delu, pri načrtovanju in organizaciji aktivnosti**

Nekateri študenti imajo lahko težave pri samem načrtovanju, organizaciji in upravljanju z nalogami, gradivom in časom. To so npr. študenti z Aspergerjevim sindromom, študenti z motnjami avtističnega spektra, študenti z disleksijo. Zaradi težav z zbranostjo ali pomanjkanjem motivacije oziroma volje imajo lahko težave z organizacijo dela in opravljanjem nalog tudi študenti s težavami v duševnem zdravju.

Priporočljivo je, da jasno in pravočasno navedete, do kdaj morajo nalogo opraviti.

Prav tako je pomembno, da so nekatere naloge namenjene zgolj utrjevanju snovi in samopreverjanju napredka v znanju, pri katerih lahko imajo študenti na voljo več poskusov reševanja. V primeru, da so vse naloge namenjene točkovanju in so določene kot pogoj za nadaljnje delo (npr. omejitev dostopa v Moodlu), lahko to pri posameznikih zelo poveča stres in tako zmanjša njihovo študijsko učinkovitost. Premislite o prilagoditvi poteka oddaje in priprave na preverjanje in ocenjevanje znanja pri študentih s posebnimi potrebami (npr. časovnega pritiska, skritih informacij).

**Samostojno delo, podprto z IKT-orodji**

Če za samostojno delo v Moodlu načrtujete oddajo naloge, kviz in podobno, bodite pozorni, da izberete takšne, ki jih lahko opravijo vsi študenti.

Če morajo študenti pripraviti seminarsko nalogo, predstavitev, esej, izdelek ali kakršnokoli drugo samostojno nalogo, jim dajte na voljo dovolj časa. Priporočljivo je tudi, da imajo možnost izbire, saj se nekateri bolje izražajo pisno, drugi ustno ali podprto s slikami.

Bodite pozorni na to, da lahko študenti delajo samo s tipkovnico, kar je pomembno predvsem za slepe in slabovidne. Ne postavljajte časovnih omejitev z odštevanjem časa za posamezno nalogo. Veliko študentov lahko zaradi različnih razlogov potrebuje več časa za izpolnjevanje (slepi in slabovidni, študenti z disleksijo, gibalno ovirani, ki počasneje pišejo itd.). Prav tako jim omogočite, da lahko preskočijo vprašanje, ali se vrnejo na prejšnje, saj lahko tako najprej rešijo tista, ki jih znajo, in se nato posvetijo zahtevnejšim, ki jim morda še delajo težave.

V pomoč so vam lahko priporočila za [Dostopno preverjanje znanja v Moodlu](https://didakt.um.si/oprojektu/projektneaktivnosti/Documents/Dostopno%20preverjanje%20znanja%20v%20Moodlu.pdf).

Če uporabljate druge pripomočke za e-učenje, kot so Mentimeter, Kahoot, H5P, Microsoft Forms, dajte študentom možnost, da testirajo njihovo dostopnost. Težave se lahko pojavijo predvsem pri slepih in slabovidnih ter študentih s slabšo motoriko rok ali slabšo koordinacijo. Če so vsebine vizualno ali zvočno 'vsiljive', lahko povzročajo težave študentom z epilepsijo ali avtističnimi motnjami.

**Priporočamo, da študente s posebnimi potrebami povprašate, ali imajo kakršnekoli težave s samostojnim delom, in jim ponudite pomoč. Skupaj boste najlažje določili morebitno alternativno pot.**

Priporočila za gradiva

Ne glede na to, ali se bodo določena gradiva uporabljala za delo na fakulteti ali za samostojno delo doma, je treba paziti na dostopnost študijskih gradiv in IKT-pripomočkov.

Vsekakor je dobrodošla raznolikost študijskih gradiv (besedilo, slikovne ponazoritve, zvočni in video posnetki), vendar je treba zagotoviti, da so ta dostopna, kar pomeni, da lahko vsi študenti gradivo predelajo:

* **Pisna gradiva** naj bodo objavljena v Microsoft Wordu, saj si lahko študenti tako gradivo prilagodijo glede na svoje potrebe. Študenti z disleksijo si lahko spremenijo barvo ozadja in razmik med vrsticami, slabovidni študenti si lahko povečajo velikost ali spremenijo tip pisave v takšnega, ki jim bolj odgovarja ipd.
* **Slikovna gradiva** potrebujejo alternativne vsebinske opise, tj. opise, ki povedo, kar je vidno na sliki. To je še posebej pomembno za grafikone, diagrame poteka ipd., ki jih težko opišemo z nekaj besedami.
* **Zvočna in video gradiva** je potrebno opremiti s podnapisi ali zagotoviti njegov dobesedni prepis. Tako bodo zvočno gradivo lahko predelali tudi gluhi in naglušni, v pomoč pa bo tudi tistim, ki primarno niso 'zvočni tipi' in si več zapomnijo z branjem. Slepi in slabovidni pri video gradivih potrebujejo opis oziroma prepis celotnega dogajanja na videoposnetku, še posebej kadar so ta bolj vizualno naravnana in dogajanja ni možno razbrati zgolj s poslušanjem.

Za pomoč si lahko preberete [priporočila za pripravo dostopnih gradiv](https://didakt.um.si/oprojektu/projektneaktivnosti/Documents/Osnovne%20smernice%20za%20oblikovanje%20dostopnih%20gradiv.pdf), ali pogledate [videoposnetek priporočil za pripravo dostopnih dokumentov v Wordu in PowerPointu](https://www.youtube.com/watch?v=14bdLM6UktU&list=PLhh-Hz52N2Ir-iyMyVu0mHBUrELMjix20).

Izzivi v predavalnici in priporočila

Nekateri študenti imajo lahko težave pri sledenju predavanja v predavalnici. Vzroki so lahko v težavah s pozornostjo, v prikritih epileptičnih napadih, v zdravilih ali padcu nivoja sladkorja v krvi itd. Študentom s posebnimi potrebami je v pomoč, če imajo gradivo predhodno naloženo v spletni učilnici, ali jim je celo na voljo posnetek predavanja za kasnejši ogled. Na posnetku si namreč lahko ponovno pogledajo dele, ki jih niso razumeli, pomaga pa jim tudi pri urejanju in dopolnjevanju zapiskov predavanj.

Študenti lahko imajo težave tudi, če se od njih zahteva aktivno sodelovanje – odgovarjanje na vprašanja, vključevanje v diskusijo, saj je izpostavljanje pri takem načinu dela zanje še posebej stresno. Odziv na stres je najpogosteje izogib aktivnemu sodelovanju ali celo prihodu v predavalnico. To so npr. študenti s težavami v duševnem zdravju, študenti z motnjami avtističnega spektra, študenti z Aspergerjevim sindromom, študenti z govorno-jezikovnimi motnjami. V nekaterih primerih se priporoča uporaba foruma ali drugih aplikacij, ki omogočajo anonimno sodelovanje (npr. Mentimeter), ali pa več podpore in postopnost pri vključevanju.